CELEX: 62020TN0482
Language: et
Date: 2020-07-27 00:00:00
Title: Kohtuasi T-482/20: 27. juulil 2020 esitatud hagi – LG jt versus komisjon

19.10.2020   
            
            
               ET
            
            
               Euroopa Liidu Teataja
            
            
               C 348/22
            
         
      27. juulil 2020 esitatud hagi – LG jt versus komisjon
      (Kohtuasi T-482/20)
      (2020/C 348/32)
      Kohtumenetluse keel: inglise
      
         Pooled
      
      
         Hagejad: LG ja veel viis hagejat (esindajad: advokaadid A. Sigal ja M. Teder)
      
         Kostja: Euroopa Komisjon
      
         Nõuded
      
      Hagejad paluvad Üldkohtul:
      
                  —
               
               
                  tühistada ELTL artikli 263 alusel Euroopa Pettustevastase Ameti (OLAF) 26. mai 2020. aasta vaikimisi otsus, millega jäeti rahuldamata hagejate nõue saada õigus hagejate ja nende advokaatide vahelise teabevahetuse konfidentsiaalsusele, välja arvatud juhul, kui hagejad selgitavad niisuguse konfidentsiaalse teabevahetuse konteksti ja sisu;
               
            
                  —
               
               
                  mõista kohtukulud välja kostjalt.
               
            
         Väited ja peamised argumendid
      
      Hagi põhjenduseks esitavad hagejad kolm väidet.
      
                  1.
               
               
                  Esimene väide, et hagejate õigus kliendi ja advokaadi vahelise teabevahetuse konfidentsiaalsusele on – olgugi et kirjutamata – liidu põhiõigus, nagu seda on tunnustatud Euroopa Kohtu praktikas. Nende väitel ei saa selle õiguse kasutamine olla tingimuslik asjaolust, et hagejad näitaksid, et kliendi ja advokaadi vahelisel konfidentsiaalsel teabevahetusel on sisuline seos hagejaid puudutava uurimise endaga, kuivõrd see kahjustaks kliendi ja advokaadi vahelise teabevahetuse konfidentsiaalsuse eesmärki.
               
            
                  2.
               
               
                  Teine väide, et hagejate õigus kliendi ja advokaadi vahelise teabevahetuse konfidentsiaalsusele tuleneb eraldi Euroopa inimõiguste konventsioonist (EIÕK) ja Euroopa Liidu põhiõiguste hartast, eelkõige EIÕK artiklis 8 (põhiõiguste harta artiklis 7) ette nähtud õigus eraelu austamisele ning EIÕK artiklis 6 (põhiõiguste harta artiklis 47) ette nähtud õigus kohtulikule kaitsele. EIÕK ja põhiõiguste harta kohase kliendi ja advokaadi vahelise teabevahetuse konfidentsiaalsus ei sõltu hagejate väitel asjaomase teabevahetuse eesmärgist ja sisust, vaid üksnes teabevahetuses osalejate isikust endast.
               
            
                  3.
               
               
                  Kolmas väide, et isegi kui EIÕK ja põhiõiguste harta kohast õigust kliendi ja advokaadi vahelise teabevahetuse konfidentsiaalsusele saab üldistest huvides piirata, peavad niisugused piirangud tulenema seadusest. Hagejate väitel ei saa piirangud põhineda haldusorgani kaalutlusotsusel.